CEBU, Philippines - Ang estorya sa kalisud, pagpaningkamot ug kalampusan sa mga ordinaryong Pilipino maoy sentro sa 2016 ABS-CBN Christmas Station ID nga una nang milugwa niadtong Lunes sa gabii

Nagtangag kini sa awit nga “Isang Pamilya Tayo Ngayong Pasko” nga gikanta nila ni Sarah Geronimo, Bamboo Mañalac, Lea Salonga, ug Sharon Cuneta.

Ang maong star-studded music video gilangkoban sa Kapamilya artists ug news personalities sa maong network. Nilugwa usab si Hidilyn Diaz, ang 2016 silver medallist.

Samtang wala usab nagpalupig ang GMA-7 sa ilang “Maniwala sa Magic ng Pasko” nga maoy 3D animated Christmas Campaign sa GMA-7.

Mao kini ang giisip nga labing unang 3D animated Christmas campaign sa Philippine TV history

Ang maong music video nagsaysay sa tulo ka magical stories dungan sa pagpadangat nila sa inspirasyon ug sa pagtuo sa “magic touch” nga dala sa Pasko. Si Julie Anne San Jose maoy miawit sa Kapuso Christmas Campaign.

Argaonon ang Bagong Kampyon

Ang award-winning Cebu Popular Music Festival composer ug lumad nga taga Argao, Cebu nga si Jade Castro maoy gideklara nga “Bagong Kampyon” sa Tawag ng Tanghalan sa It’s Showtime kagahapon sa hapon.

Gipildi ni Castro ang pambato sa Mindanao ug “Dating Kampyon” nga si Sotelo Abarguez sa score nga 94%. Si Abarquez nitala lang og 92.4%.

Si Castro maoy composer sa awit nga “Ayaw Ako’g Biyai” nga maoy nidaog sa Ballad Category sa 2014 Cebu Pop. Ang labing unang Sinulog Idol Grand Champion Jacquelyn Chang nga karon kansang kanta nga “Atik Ra” sikat na kaayo, maoy naghatag og kinabuhi sa nahisgutang komposisyon ni Castro.

Aksyon og kabalaka?

Atol sa usa ka press conference sa broadway star nga si Leah Salonga nunot sa iyang umaabot nga musical play nga “Fun Home”, naapil gyud sa mga pangutana ang mahitungod sa nag trending nga twitter post sa singer nga nagkanayon, “NO MATTER HOW GOOD YOU ARE, YOU CAN ALWAYS BE REPLACED.”

Gani diretso siyang gipangutana kun mahadlok ba siyang malaos sa umaabot nga mga adlaw.

“Well, if people don’t wanna see me on TV or buy my tickets to concerts, well then, okay, then I can teach; then I can still continue coaching, maybe write more or what,” suma pa ni Leah.

Gani matud niya nga sa iyang pangedaron nga 45, mapasalamaton siya nga padayon gihapon siyang gisuportaran sa iyang mga fans nga iyang nalingaw pinaagi sa iyang mga kanta. Ang showbiz ug theatre career ni Leah padayun gihapong nagsidlak sulod na sa kapin tulo ka dekada.

Pia nakapaghot og ahat

Giklaro ni Miss Universe Pia Wurtzbach ngadto sa publiko nga wala niya hikalimti ang iyang adbokasiya mahitungod sa HIV/AIDS awareness.

Gani mao kini ang sentro sa iyang instagram post sa miaging adlaw diin gisaysay niya nga duna gyu’y mga tawong kanunay mo- bash kaniya sa pagtuo nga wala siya’y mga kalihukang gihimo kalabot sa iyang adbokasiya.

“I’m so tired of people complaining that I haven’t found ‘the cure’ for HIV when clearly I said I would raise awareness,” suma pa sa beauty queen .

Pipila na ka mga nasud ang nabisita ni Pia aron isabwag ang iyang adbokasiya sa HIV/AIDS awareness. (BANAT NEWS)